ТхакIуэ ныбжьыщIэхэр Звенигород щызэIуощIэ
Москва и Iэшэлъашэм хыхьэ Звенигород къалэм Урысейм ЩIэныгъэхэмкIэ и академием щиIэ пансионатым иджыблагъэ щекIуэкIащ УФ-м, СНГ-м, хамэ къэралхэм щыщ тхакIуэ ныбжьыщIэхэм я зэIущIэ.
Ар я жэрдэмт тхакIуэ ныбжьыщIэхэр утыку ишэныр къалэн зыщызыщIыжа Филатов Сергейрэ абы къызэригъэпэща фондымрэ. Мы IуэхумкIэ фондым долажьэ «Арион», «Вопросы литературы», «Дружба народов», «Звезда», «Знамя»», «Иностранная литература», «Костёр», «Москва», «Наш современник», «Новый мир» литературэ журналхэр, нэгъуэщIхэри.
Урысей Федерацэм хыхьэ хэгъуэгу 77-м, хамэ къэрал 12-м къикIа ныбжьыщIи 182-рэ хэтащ зэIущIэм.
ТхакIуэ ныбжьыщIэхэм папщIэ къызэрагъэпэщат УФ-м и лъэпкъыбзэхэмкIэ тха художественнэ тхыгъэхэр урысыбзэкIэ зэдзэкIынымкIэ мастер-классхэр. Кавказ Ищхъэрэм икIахэм ядэлэжьар филологие щIэныгъэхэм я доктор, тхакIуэ ХьэкIуащэ Мадинэщ.
Филатов Сергей зэIущIэр къыщызэIуихым зэрыжиIамкIэ, абы къэкIуэну хуейуэ я тхыгъэ къахуезыгъэхьа тхакIуэ 657-м щыщу къыхахар нэхъыфIхэращ.
— Илъэс пщыкIутху мэхъу мыпхуэдэ зэIущIэхэр зэрыдублэрэ, къыхэзгъэщыну сыхуейт мыбы къагъэхь тхыгъэхэм я фIагъым кIуэ пэтми зэрыхэхъуэр. Псом хуэмыдэу сыщогуфIыкI ныбжьыщIэ 390-м ди зэIущIэм хэтыну хуейуэ мы гъэм япэу зэрызрагъэтхар. Къедгъэблэгъахэм я нэхъыбэр япэу къакIуэу аращ. Ипэ сищу жысIэнщи, а ныбжьыщIэхэм тхыгъэ купщIафIэхэр, гъэщIэгъуэнхэр къыздахьащ. Нэхъапэм къэралым тхакIуэу цIыху мин 15-16 фIэкI имысамэ, иджыкIэ зы тхылъ нэхъ мыхъуми къыдэзыгъэкIа тхакIуэ мини 160-рэ диIэщ, ауэ щыхъукIи, тхылъым и пщIэр нобэми а зэрылъахъшэщ. Iуэхум хэкIыпIэ тынш иIэщ: къыдэдгъэкI тхылъ-хэм я фIагъым хэдгъахъуэмэ, щIэджыкIакIуэм «игу зэщыуар» къытхузэрыгъэгъуэтыжынущ, — жиIащ Филатов Сергей.
АдэкIэ Филатовыр къеджащ Урысей Федерацэм и Президентым и чэнджэщэгъу Толстой Владимир, Печатымрэ цIыхубэ коммуникацэхэмкIэ федеральнэ агентствэм и унафэщI Сеславинский Михаил, УФ-м и Къэрал Думэм щэнхабзэмкIэ и комитетым и унафэщI Говорухин Станислав тхакIуэ ныбжьыщIэхэм зэрызыкъыхуагъазэ хъуэхъухэм.
Зэхыхьэм кърагъэблэгъат Индием щыIэ университетхэм я зым и профессор Сокселие Роджанэ. Абы жиIащ зэIущIэр урыс литературэм и махуэшхуэу къызэрилъытэр, Индиеми мыпхуэдэ Iуэху щрагъэкIуэкIынымкIэ Филатовым и фондым щапхъэ зэрытрахыр.
— Индием дежкIэ Урысейр литературэм и къэралыгъуэ инщ. Урыс литературэм и фIыпIэу къалъытэ тхыгъэ куэд нэхъапэм ди бзэкIэ зэрадзэкIыу щытами, иджырей урыс литературэр зыцIыхур мащIэ дыдэщ. АбыкIэ сэбэп хъуну дыщогугъ ЗэдзэкIакIуэм и институтыр. Ди лъэпкъ литерату-рэр нэхъ къулей ящIыну дыщогугъ зэдзэкIакIуэ ныбжьыщIэхэм, ахэр нэхъыбэ зэрыхъум дыщогуфIыкI. ФефIэкIуэну си гуапэщ, — жиIащ абы.
НыбжьыщIэхэм я IэдакъэщIкIхэр жанркIэ ягуэшри, журналхэм я редактор нэхъыщхьэхэм ирагъэкIуэкIа мастер-класс 16-м щылэжьащ.
Кавказ Ищхъэрэм щыщу тхакIуэ ныбжьыщIэхэм я форумым щыIащ Байрамуков Азрэталий, Джанибеков Ренат (КъШР), Калоев Iэдэм (Ингуш), «Адыгэ псалъэм» и лэжьакIуэ Щомахуэ Залинэ (КъБР) сымэ.
«Литературэмрэ иджырей тхакIуэхэм-рэ», «Урысейм и тхакIуэ ныбжьыщIэхэм- рэ абыхэм къаIэт Iуэхугъуэхэмрэ», «Иджырей литературэм критикэм щигъэзащIэ къалэныр», «Иджырей сабий литературэр: ар адрейхэм къазэрыщхьэщыкIымрэ зыIущIэ лъэпощхьэпохэмрэ», «ТхакIуэ ныбжьыщIэхэм я IэдакъэщIэкIхэр журнал инхэм къызэрытрадзэр», нэгъуэщI фIэщыгъэхэри зиIэ зэIущIэхэр, «стIол хъурейхэр» щрагъэкIуэкIащ форумым. Ди къэралми абы и гъунапкъэхэми къыщацIыху тха- кIуэхэу Арзамасцевэ Иринэ, Бак Дмитрий, Войнович Владимир, Гордин Яков, Крючков Павел, Чупринин Сергей, Чухонцев Олег сымэ яущиящ тхакIуэ ныбжьыщIэхэр.
Мастер-классхэмрэ «стIол хъурейхэм- рэ» къыдэхуэ зэман мащIэр Iуэху щхьэпэхэмкIэ ягъэнщIырт зэIущIэр къызэзыгъэпэщахэм. ТхакIуэ ныбжьыщIэ Абузяров Ильдар и тхыгъэр и лъабжьэу тра- ха «Къурмэн» кинофильмыр ягъэлъэгъуащ, езыми IуагъэщIащ. НыбжьыщIэхэр яфIэгъэщIэгъуэну щIэсащ Солженицы-ным и щхьэгъусэ Наталье, Урысейм и ЛIыхъужь, космонавт Батурин Юрий, нэгъуэщI цIыху цIэрыIуэхэри зыхэта зэIущIэхэм. Псом хуэмыдэу гъэщIэгъуэнт Батуриным Гагарин Юрий космосым зэрагъэлъэтам теухуауэ, ипэкIэ хэIущIыIу ямыщIауэ, къиIуэтэжа хъыбархэр.
Розовский Марк и театрым дыщеплъащ «Дорогая Еленэ Сергеевна» спектаклым.
Умыщхьэхыу уеIэбых къудеймэ, къыпхуэщтэну творчествэ гупсысэ жылэкIэ гъэнщIат зэхыхьэр. Усыгъэр зи Iэпэгъухэм пщыхьэщхьэкIэ зэпеуэхэр ирагъэкIуэ-кIырт, литературэм теухуауэ.
МахуихкIэ екIуэкIащ мы зэIущIэр. Абы кърикIуар къыщапщытэжым ныбжьыщIэхэм ядэлэжьа тхакIуэхэм къыхагъэщащ иджырей зэхыхьэм кърахьэлIа тхыгъэхэр ипэрейхэм зэрефIэкIыр, тхакIуэ щIалэхэм зэфIэкI къагъэлъагъуэ зэрыхъуар, ныбжьыщIэхэм литературэм и хабзэхэми езы литературэми фIыуэ хащIыкIыу къызэрыщIэкIар.
Урысей Федерацэм ЩэнхабзэмкIэ и министерствэм и стипендиер зратынухэмрэ «Новые писатели» сборникым зи тхыгъэ итыну зыхуагъэфэщахэмрэ я цIэ къраIуащ.
Инэрокъуэ Данэ.
